
Családi gazdaság növénytermesztési és állattenyésztési beruházásainak összehasonlító gazdasági elemzése

Családi gazdaságunk közel 100 hektáron szántóföldi növénytermesztéssel és húsmarha-tartással foglalkozik. A hosszabb távú gazdálkodással kapcsolatos tervünk, hogy az üzemet tovább fejlesztjük, mellyel a későbbiekben reményeink szerint két család eltartására is képes lehet. Jelenleg mintegy 50 millió Ft fejlesztésre felhasználható tőkével rendelkezünk. Két fejlesztési elképzelésünk van: az egyik egy használt gabonakombájn és 12 hektár termőföld vásárlása, a másik pedig egy 100 anyatehenes húsmarha-telep létrehozása. Dolgozatommal kapcsolatos fő célkitűzésem, annak meghatározása, hogy melyik beruházási változat megvalósítása a gazdaságosabb. A dolgozatban kitérek a ráfordítások és a termelési költségek összegének és összetételének meghatározására, elemzem a hozamokat és a termelési értéket, vizsgálom a jövedelmezőséget, a termelés hatékonyságát, valamint beruházás-gazdaságossági értékelést és érzékenységvizsgálatokat végzek. A dolgozatom gerincét képező beruházás-gazdaságossági elemzéseket 10 éves időhorizontom készítem el, és dinamikus gazdaságossági mutatókat határozok meg, melyek az NPV, az IRR, a PI és a DPP. Az gazdasági elemzések termelő vállalkozásoknál végzett, a termelés naturális ráfordításaira irányuló adatgyűjtésen és Excelben elkészített determinisztikus modellezésen alapszanak. Dolgozatom várható eredménye a beruházási változatok gazdaságosságának megítélése, illetve annak meghatározása, hogy milyen feltételek mellett lesznek gazdaságosak ezek a beruházások. Ezek alapján döntést lehet hozni arról, hogy melyik beruházás kerüljön megvalósításra.



